Emosionele ondersteuning vir die verpleegster in die familie - WelstandWelstand
Tuis / Advies / Emosionele ondersteuning vir die verpleegster in die familie
Emosionele ondersteuning vir die verpleegster in die familie
Verpleegpersoneel werk normaalweg onder hoë druk en moet daagliks uitdagings die hoof bied. Sedert die uitbreking van die Covid-19-pandemie het hierdie druk egter toegeneem en het elke verpleegster nog meer hooi op haar vurk as gewoonlik. Werksure is langer en mediese personeel het hul hande vol met die nuwe virussiekte.
Familie en vriende is nie altyd seker hoe om die verpleegsters in hul midde die nodige ondersteuning te gee nie.
Verpleegpersoneel het nie gedurende hul werksdag tyd om gebeure en krisisse te prosesseer nie. Dit is waar jy as familielid inkom. Wees bereid om te luister. Laat haar toe om haar dag met jou te bespreek en wees 'n simpatieke oor.
Laat haar toe om genoeg rus te kry. Maak beurte om te kook, en kook vir meer as een dag op 'n slag sodat sy nie ná werk nog aan die voorbereiding van maaltye hoef te dink nie. Maak ook seker dat die etes gesond en hoog in voedingswaarde is.
Bad die kinders en maak seker dat hul magies vol is. Sorg ook dat hul huiswerk gedoen is, en hanteer kommunikasie met die skool.
Moenie dat die verpleegster ná werk in chaos by die huis inloop nie. Ruim op en maak die huis skoon sodat dit ná 'n lang en uitputtende dag 'n oase is.
Vra haar wat sy nodig het. Miskien wil sy net stilte hê, of dalk 'n lekker warm bad.
Masseer haar voete en bene vir haar.
Maak seker sy weet dat julle haar waardeer en dat julle trots is op haar.
Help haar om nie te voel dat sy dinge in haar familielede se lewe misloop nie. Vertel haar wat daagliks gebeur, wat die kinders aanvang en hoe dit met almal gaan.
Roep die hulp van familielede in. Ouma en Oupa kan die kinders oppas wanneer sy 'n bietjie vrede nodig het.
Vra haar om 'n lys te maak van dinge wat gedoen moet word, en probeer om soveel as moontlik van die dinge op die lys af te handel.
Die verpleegster in jou lewe moet weet dat sy nie haar gevoelens hoef weg te steek nie. Bied vir haar 'n veilige ruimte om uiting aan haar emosies te gee.